Document ID: /roh_data/filtered/fineweb-2-filterrobots_roh.jsonl.gz/40663

Il CO2 è il motiv principal per la midada dal clima che fa donn als umans e l'ambient. Schetgira, dis da chalira, inundaziuns, sbuvaditschs – quai èn be intginas da las consequenzas. Cun reveder la lescha da CO2 vulan il Cussegl federal ed il parlament porscher instruments per sbassar las emissiuns.
Il parlament federal ha - suenter lungas discussiuns - deliberà la lescha da CO2. Damai che dus comités han fatg il referendum, decida uss il pievel svizzer.
Comités da referendum
Gist dus comités n'èn betg cuntents cun la lescha da CO2 ed han rimnà suttascripziuns per il referendum:
Il «comité economic» consista surtut d'exponentas ed exponents da Gastrosuisse, da possessurs da chasas, da la societad d'automobil e da la branscha d'ieli. Per els van las propostas memia lunsch.
Memia pauc lunsch va la lescha dentant per l'auter comité cun activistas ed activists per il clima, nua che surtut persunas da la Svizra franzosa èn da la partida.
Il Cussegl federal recumonda d'acceptar la revisiun da la lescha. Las partidas svizras sustegnan la lescha da CO2 - cun excepziun da la PPS.
Dossier online
Sin in clic tut las fatschentas federalas, chantunalas e communalas: rtr.ch/votaziuns